Mestské zastupiteľstvo v Žiline na základe § 6 č. 369/1990 Zb. o obecnom zriadení v znení neskorších predpisov a v zmysle § 3 ods. 3, § 5 ods. l a § 7 ods. 1  zákona č. 178/1998 Zb., o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb., o živnostenskom podnikaní (živnostenský zákon) v znení neskorších predpisov vydáva všeobecne    záväzné nariadenie, ktorým sa určuje
TRHOVÝ PORIADOK
a podmienky predaja výrobkov a poskytovania služieb na trhovom mieste - príležitostný trh v interiérových priestoroch (vestibul) Domu odborov, Ľ. Štúra č. l. Žilina

č. 7/1999

Článok l

Účel nariadenia

Toto nariadenie určuje podmienky  predaja výrobkov a poskytovania služieb na trhovom mieste - príležitostný trh - interiérové priestory (vestibul) Domu odborov, Ľ. Štúra l, Žilina.

Článok 2

Základné ustanovenia
Riadenie príležitostného trhu a kontrola predaja

1.	Správu príležitostného trhu vykonáva: Dom odborov spol. s.r.o., zast. kon. Mgr. Mariánom Prievozníkom, Ľ. Štúra č.1, Žilina.
2.	Priestranstvo na konanie príležitostného trhu je určená plocha, a to v priestoroch vestibulu Domu odborov, Ľ. Štúra 1, Žilina.
3.	Trhovými dňami sa stanovuje pondelok až nedeľa. 2-krát v kalendárnom mesiaci, pričom konkrétny trhový deň urči správca príležitostného trhu. 
Na príležitostnom trhu sa stanovuje:
•	prevádzkový čas od 07:00 - 20:00 hod.
•	predajný čas od 08:00 - 19:00 hod.
4.	Na príležitostnom trhu je zakázané:
a)	po predajnom čase skladovať akékoľvek obaly (vrecia, prepravky, debny, koše, sudy)
b)	parkovať motorové vozidlá pred budovou Domu odborov (chodník)
c)	vodiť psov do priestorov príležitostného trhu.
5.	Rezervované miesto - stôl môže využívať len osoba, ktorá ho riadne nadobudla. Prenos (zapožičanie) týchto práv na ďalšiu osobu je podmienený predchádzajúcim súhlasom správcu príležitostného trhu.
6.	Zásobovanie a dovoz tovaru na trhové miesto - príležitostný trh - je možné vždy v čase od 07:00 do 08:00 hod.

Článok 3 

Oprávnenie na predaj

1.	Na trhovom mieste môžu predávať: 
a)	osoby staršie ako 18 rokov
b)	fyzické a právnické osoby oprávnené na podnikanie podľa zákona č. 455/1991 Zb. o živnostenskom podnikaní v platnom znení a ostatné subjekty oprávnené vykonávať obchodnú činnosť v zmysle zákona č. 513/1991  Zb.   v znení neskorších  predpisov   - Obchodný zákonník.
2.	Na trhovom mieste nesmú predávať:
a)	osoby mladšie ako 18 rokov (pomocný personál môže byť mladší ako 18 rokov v súlade s právnymi predpismi)
b)	cudzí štátni príslušníci bez oprávnenia na podnikanie.

Článok 4

Sortiment a obmedzenie predaja

1.	Na príležitostnom trhu možno ponúknuť nasledujúci tovar, pri predaji ktorého musia byť splnené podmienky stanovené osobitnými predpismi, t. j. vyžaduje sa osvedčenie – atest:
všetky spotrebné výrobky, najmä textilné a odevné výrobky, obuv, domáce potreby, elektrotechnické výrobky, výrobky spotrebnej elektroniky, drobný tovar, papierenské výrobky, kozmetika, drogériový tovar, športové potreby a hračky.

Článok 5 

Zákaz predaja

Na príležitostnom trhu v Dome odborov nie je možno ponúknuť žiadny iný tovar, ktorý nie je uvedený v článku 4. Zakazuje sa predaj tlače a iného tovaru, ktorý ohrozuje mravnosť podľa zákona SNR č. 445/1990 Zb.

Článok 6 

Druhy poskytovaných služieb

Na príležitostnom trhu možno poskytovať tieto služby:
a)	brúsenie nožov, nožníc a nástrojov
b)	oprava dáždnikov
c)	oprava a čistenie obuvi
Uvedené služby nesmú vykonávať osoby bez oprávnenia na podnikanie.

Článok 7 

Podmienky predaja

1.	Fyzické a právnické osoby predávajúce na príležitostnom trhu sú povinné dodržiavať hygienické a veterinárne predpisy, nariadenia v oblasti obchodu, cien, poplatkov a všetky ostatné súvisiace predpisy a tiež podriadiť sa kontrole oprávnenými osobami.
2.	Tovar ponúkaný na predaj musí byť bezchybný, musí mať predpísanú alebo schválenú akosť, pokiaľ je záväzne ustanovená alebo vyplýva z osobitných predpisov, alebo v akosti predávajúcim uvádzanej.
3.	Predávajúci je povinný na požiadanie kontrolného orgánu poskytnúť vzorku predávaného tovaru na kontrolu zdravotnej nezávadnosti a akosti. Kontrolný orgán vydá predávajúcemu potvrdenie o odobratí vzorky, v ktorom uvedie množstvo vzorky a jej hodnotu.
4.	Ak sa  kontrolou zistí,   že  predávaný   tovar  nezodpovedá  požiadavkám   stanoveným všeobecne záväznými predpismi, kontrolný orgán:
a)	zakáže predaj tovaru a predávajúci je povinný uhradiť náklady na kontrolu zdravotnej nezávadnosti a akosti ako i peňažnú sankciu podľa platných predpisov 
b)	upozorní na túto skutočnosť správcu príležitostného trhu a príslušný orgán, u ktorého je predávajúci registrovaný.
5.	Mesto Žilina, orgány veterinárneho a zdravotného dozoru, Slovenská obchodná inšpekcia, Slovenská poľnohospodárska s potravinárska inšpekcia môžu obmedziť alebo zakázať predaj niektorých tovarov vzhľadom na podmienky predaja, akosť a nákazovú situáciu.
6.	Podmienkou predaja na príležitostnom trhu je prenájom trhového miesta.
7.	Všetky fyzické a právnické osoby, na ktoré sa vzťahujú ustanovenia Vyhlášky č. 55/1994 Z.z., sú povinné pri predaji tovaru používať elektronické registračné pokladne na vedenie evidencie tržieb.
8.	Všetky fyzické a právnické osoby predávajúce na príležitostnom trhu, na ktoré sa vzťahujú ustanovenia osobitných predpisov, sú povinné viesť autorizovanú inšpekčnú knihu.

Článok 8 

Povinnosti predávajúcich fyzických a právnických osôb

Predávajúci na príležitostnom trhu je povinný:
a)	dodržiavať podmienky predaja
b)	predávať len na predajnom mieste určenom správcom príležitostného trhu
c)	označiť predajný stôl menom a adresou fyzickej alebo právnickej osoby zodpovednej za predaj tovaru
d)	dodržiavať predpisy v oblasti poplatkov, hygienické, veterinárne a bezpečnostné predpisy, ako i predpisy v oblasti ochrany spotrebiteľa
e)	tovar viditeľne označiť cenovkami a akostnou triedou, zabezpečiť predaj v súlade s cenovými predpismi a ceny správne účtovať
f)	predávajúci nesmie uvádzať o predávanom tovare nepravdivé údaje s cieľom oklamať alebo poškodiť spotrebiteľa 
g)	uvádzať o predávanom tovare len pravdivé údaje, riadne informovať o vlastnostiach predávaných   výrobkov   a   s ohľadom   na   povahu   výrobku   oboznámiť   kupujúceho s návodom na obsluhu a zvláštnymi technickými pravidlami, v prípadoch ustanovených zákonom je predávajúci povinný riadne vyplniť záručný list 
h)	predávať výrobky v správnej hmotnosti, miere alebo množstve a umožniť spotrebiteľovi prekontrolovať si správnosť týchto údajov 
i)	zabezpečiť podmienky pre predaj zdravotne nezávadného tovaru
j)	udržiavať predajné miesto počas predaja a po jeho skončení v čistote a poriadku, patrične upratané a predajný stôl v prevádzkyschopnom stave 
k)	zabezpečiť kultúru predaja, t. j. tovar musí byť prehľadne uložený, predaj sa nesmie uskutočňovať zo zeme 
l)	vytvoriť podmienky pre kultúrne a bezplatné odskúšanie výrobku - za spolupráce so správcom príležitostného trhu 
m)	mať pri predaji čistý pracovný alebo iný odev 
n)	umožniť kontrolným orgánom vykonanie kontroly dodržiavania stanovených podmienok predaja tovaru a podriadiť sa rozhodnutiam kontrolného orgánu 
o)	na požiadanie kontrolného orgánu predložiť potrebné platné doklady (podľa charakteru predaja):
•	občiansky preukaz
•	živnostenské oprávnenie
•	pracovnú zmluvu (originál alebo overenú kópiu) a overenú kópiu živnostenského oprávnenia, ak predávajúci sám nemá povolenie k podnikaniu
•	doklad  (dodací  list - faktúru) o nadobudnutí predávaného tovaru  so všetkými predpísanými náležitosťami k tovaru
•	zdravotný preukaz ak to vyžaduje charakter predávaného tovaru
•	potvrdenie o pridelení a zaplatení predajného miesta
•	doklad o kontrole zdravotnej nezávadnosti akosti tovaru
•	rozhodnutie okresného hygienika resp. orgánu veterinárnej správy, ak to vyžaduje povaha predávaného tovaru
•	autorizovanú inšpekčnú knihu.

Článok 9 

Práva a povinnosti správcu príležitostného trhu

1.	Správca príležitostného trhu je povinný:
a)	zverejniť na viditeľnom mieste Trhový poriadok
b)	označiť viditeľne, kto je správcom príležitostného trhu. jeho sídlo, ako i možnosť kontaktu s ním
c)	zabezpečiť dodržiavanie Trhového poriadku a ostatných podmienok pri predaji tovaru
d)	zabezpečiť spevnený a ľahko čistiteľný povrch priestorov určených na predaj
e)	vytvoriť podmienky pre riadny a bezpečný predaj, ako i podmienky pre kultúrne a bezplatné odskúšanie výrobku (nie na sociálnom zariadení) 
f)	zabezpečiť sociálne zariadenia pre predávajúcich a kupujúcich, ako i dostatok odpadových nádob na dočasné uskladnenie odpadkov
g)	udržiavať v čistote a poriadku predajné a skladovacie priestory príležitostného trhu, ako i všetko zariadenie slúžiace na predaj so zabezpečením prívodu pitnej vody a odtokom odpadových vôd 
h)	zabezpečiť kontrolnú váhu s platným úradným overením a jej prístupnosť pre kupujúcich (ak to vyžaduje povaha predávaného tovaru)  
i)	kontrolovať u predávajúcich:
•	oprávnenosť predaja jednotlivými osobami, oprávnenie na podnikanie v danej oblasti podľa osobitných predpisov, preukaz totožnosti
•	povolenie na používame predajného zariadenia a doklad o zaplatení nájomného za predajné zariadenie alebo predajnú plochu, resp. doklad o zaplatení vstupného na príležitostný trh
•	zdravotný preukaz osôb predávajúcich potravinársky tovar
•	dodržiavame hygienických a protiepidemiologických predpisov a opatrení
•	dodržiavanie podmienok predaja a ostatných platných zákonov
•	osvedčenia a potvrdenia, ako aj ich platnosť, ak to vyžaduje povaha tovaru
•	označenie stánkov, stolov a iného predajného miesta menom a adresou osoby zodpovednej za predaj, ako i označenie tovarov cenovkami
•	doklady o nadobudnutí tovaru
•	používanie elektronickej registračnej pokladne
•	dodržiavanie poriadku, hygieny a čistoty počas predaja tovaru, ako aj po jeho skončení 
j)	za porušenie povinností ustanovených v „Podmienkach predaja“
•	zakázať predaj tovaru
•	vylúčiť predávajúceho z predaja
k)	zabezpečiť podmienky pre ochranu zdravia, bezpečnosti a požiarnej ochrany 
l)	spolupracovať s orgánmi dozoru  pri  výkone  ich  kontrolnej  činnosti podľa platných predpisov a o vykonaných kontrolách viesť evidenciu v autorizovanej inšpekčnej knihe.

Článok 10 

Ceny tovaru

Ceny tovarov na príležitostných trhoch sú tvorené dohodou medzi kupujúcim a predávajúcim v zmysle zákona č. 18/1996 Z. z.

Článok 11 

Poplatok za užívanie trhového miesta

1.	Spôsob určenia poplatkov a nájomného za miesto a predajné zariadenie na príležitostnom trhu sa stanovuje dohodou ako podiel predávajúcich na krytí prevádzkových nákladov spojených s trhmi. Ďalej predávajúci uhrádza poplatok za poskytnuté zariadenie určené na predaj výrobkov a za poskytnuté služby nevyhnutné k zabezpečeniu trhu.
2.	Hlavný usporiadateľ je menovaný správcom príležitostného trhu, je vždy na trhu prítomný počas konania celej akcie, je zodpovedný za celkovú organizáciu predaja na príležitostnom trhu a vykonáva kontrolu dodržiavania ustanovení tohoto trhového poriadku, finančné operácie a zúčtovanie príležitostného trhu.
3.	Usporiadateľská služba a hlavný usporiadateľ sú označení viditeľnou osobnou kartou, pričom sú návštevníci a predávajúci na príležitostnom trhu povinní rešpektovať ich pokyny a nariadenia.
4.	Správca príležitostného trhu je povinný za zaplatené predajne miesto a predajné zariadenie vždy vystaviť a vydať príslušný pokladničný doklad.

Článok 12 

Orgány dozoru a sankčné opatrenia

1.	Dozor nad dodržiavaním tohoto všeobecne záväzného nariadenia a kontrolu predaja na príležitostnom trhu vykonávajú:
a)	Slovenská obchodná inšpekcia
b)	Okresný úrad v Žiline
c)	Mesto Žilina - (poslanci mestského zastupiteľstva, poverení pracovníci mestského úradu a mestská polícia)
d)	Orgány potravinového dozoru (ďalej len orgány dozoru)
2.	Orgány dozoru môžu uložiť pokutu
a)	Od 50.000,- Sk do 500.000,- Sk fyzickej osobe alebo právnickej osobe, ktorá zriadila trhové miesto bez povolenia Mesta Žilina alebo správcovi príležitostného trhu za porušenie povinností uvedených v tomto všeobecne záväznom nariadení a v zmysle zákona číslo 178/1998 Z. z.
b)	Od 5.000,- Sk do 500.000,- Sk fyzickej osobe alebo právnickej osobe, ktorá predáva výrobky a poskytuje služby na trhovom mieste bez povolenia, alebo ktorá predáva na trhovom mieste výrobky, ktorých predaj je zakázaný, alebo ktoré nie sú určené v zmysle tohoto všeobecne záväzného nariadenia na predaj.
3.	Orgány dozoru môžu zakázať predaj výrobkov a poskytovanie služieb na príležitostnom trhu fyzickej alebo právnickej osobe, ktorá bez povolenia Mesta Žilina zriadila trhové miesto alebo bez povolenia predáva výrobky alebo poskytuje služby na trhovom mieste, pričom môžu uplatniť príslušné sankčné opatrenia v zmysle platných zákonných ustanovení.
4.	Oprávnenia dozorných, inšpekčných a iných orgánov ;;a ukladanie pokút podľa príslušných osobitných predpisov nie sú týmto všeobecne záväzným nariadením dotknuté. 

Článok 13 

Spoločné a záverečné ustanovenia

1.	Prevádzkovanie obchodu a služieb na príležitostnom trhu – v interiérových priestoroch Domu odborov sa riadi ustanoveniami tohto trhového poriadku a ďalšími príslušnými právnymi predpismi. 
2.	Toto všeobecne záväzné nariadenie bolo prerokované v mestskom zastupiteľstve dňa 20. 5. 1999. Nadobúda účinnosť 15. dňom od vyvesenia na úradnej tabuli mesta, t. j. dňom 4.6. 1999.

Ing. Miroslav Adámek, v. r.						Ing. Ján Slota, v. r.
prednosta mestského úradu							primátor mesta